ЦIыху псэ къабзэхэр иджыри мащIэкъым
Ягъэджэгу лотерейхэмкIэ ахъшэшхуэ къэзыхьхэм я хъыбар щIэх-щIэхыурэ къоIу - насыпырыхьым зи кIэн къыщикI куэдым яхуэбзыщIыркъым къайуэлIа хэхъуэр.
США-м хыхьэ Массачусетс штатым щыпсэу Фиегэ Леа иджыблагъэ къыщыщIам хуэдэ щытыкIэ къихутэхэри мащIэкъым - тыкуэным къыщищэхуу игъэджэгуа билетым зыри къимыхьауэ къыщыхъущ, ар и жагъуэ хъужщ, «кунэфу» къилъыта и билетыр абдеж къыщигъанэри къыщIэкIыжащ. Тыкуэныр зей Шах Абхи тхылъымпIэ кIапэ цIыкIур къищтэри, аргуэру зэхуеплъащ къахьэхуахэр къыщыгъэлъэгъуа таблицэмрэ абырэ. Ар къигъэуIэбжьащ илъэгъуам - билетым сом мелуан къихьат. Абхи зэрыжиIэжамкIэ, ар гуфIэгъуэм къызэщIиIэтэри, уеблэмэ хитIэ-хисэу къэфащ, зэрымыщIэкIэ къыхэхъуа мылъкушхуэр зытригъэкIуэдэнухэм ятригуашэуи хуежьащ. ИужькIэ цIыхухъур зыщIэгупсысыжащ икIи и Iыхьлы нэхъыжьхэм ечэнджэщащ ищIэнумкIэ. Абыхэм зэрыжаIам арэзы техъуащ щIалэри - хьэкът мелуаныр езым зэримейр икIи ар зрихьэлIэну хуиттэкъым.
Тыкуэныр зейм мурад ищIащ щэхуакIуэ цIыхубзыр къигъуэтыну икIи куэдрэ мылъыхъуэу къищIащ ар щылажьэр. Билетыр хуихьыжри ар Леа и деж кIуащ. ЦIыхубзыр къэщтащ, къыжраIэр и фIэщ мыхъуу, иужькIэ къыщиудри гъащ. Езыр иримыхьэлIамэ, абы зэи и фIэщ хъунтэкъым апхуэдэ цIыху псэ къабзэхэр дунейм тету.
Мелуанырыбжэ хъуа цIыхубзым Абхии гулъытэншэ ищIакъым - гуфIапщIэу абы доллар минипщI иритащ.
ЖЬЭКIЭМЫХЪУ Маринэ.
